C 251/7

Ar aizsargātu nosaukumu apzīmēta vīna nozares produkta specifikācijas grozījuma pieteikuma publikācija saskaņā ar Eiropas Parlamenta un Padomes Regulas (ES) Nr. 1308/2013 105. pantu

(2019/C 251/06)

Šī publikācija dod tiesības divu mēnešu laikā no šīs publikācijas dienas pret pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1308/2013 (1) 98. pantam.

PRODUKTA SPECIFIKĀCIJAS GROZĪJUMA PIETEIKUMS

“IZSÁKI ARANY SÁRFEHÉR”

PDO-HU-A1341-AM02

Piemērošanas diena: 15.10.2016.

1. Grozījumam piemērojamie noteikumi

Regulas (ES) Nr. 1308/2013 105. pants – grozījums, kas nav maznozīmīgs

2. Grozījuma apraksts un pamatojums

2.1. Produkta kategorijas “dzirkstošais vīns” iekļaušana

Apraksts un pamatojums

Grozījums produkta specifikācijas II, III, V, VI, VII un VIII iedaļā un vienotā dokumenta iedaļās “2.3. Vīnkopības produktu kategorijas”, “Vīna vai vīnu apraksts”, “Vīndarības metodes”, “Saikne ar ģeogrāfisko apgabalu” un “Papildu nosacījumi”

Lielu daļu vīna, kas iegūts no vīnogu šķirnes ‘Arany sárfehér’, izmanto, lai pagatavotu dzirkstošo vīnu. Izsák reģiona ražotāji sava produkta attīstīšanas gaitā ir izkopuši ražošanas paņēmienu, kas ļauj tiem no šķirnes ‘Arany sárfehér’ iegūt dzirkstošo vīnu; tiem ir vēlēšanās šo dzirkstošo vīnu tirgot kā produktu ar aizsargātu cilmes vietas nosaukumu.

2.2. Noteiktā apgabala grozījums

Apraksts un pamatojums

Grozījums produkta specifikācijas IV iedaļā un vienotā dokumenta iedaļā “Noteiktais ģeogrāfiskais apgabals”

Noteiktais ģeogrāfiskais apgabals tika paplašināts, proti, tajā tika iekļauta Helvécia un Ballószög teritorija, kas vīnadārzu reģistrā ierakstīta I un II kategorijā. Vīnadārzu reģistrā ir iekļauta šo ģeogrāfisko vienību 2 828 ha liela platība, no kuras 578 ha izmanto vīnogu audzēšanai. Šīs ģeogrāfiskās vienības atrodas blakus Izsák mazpilsētai un Ágasegyháza un Orgovány ciematam. Ar noteikto apgabalu minētās vienības saista vīnogu audzēšanas tradīcijas un ražošanas struktūra, kas ir attīstījusies vairāku gadsimtu garumā. Šā iemesla dēļ esošās ražošanas apgabala robežas tika pienācīgi koriģētas. Grozījums iedaļā par ģeogrāfisko apgabalu neietekmē saikni starp ražošanas apgabalu un produktu, jo augsnes un klimata ziņā attiecīgajos vīnadārzos ir vieni un tie paši ekoloģiskie apstākļi; atrašanās vietas ziņā minētās ģeogrāfiskās vienības ir tieši savienotas ar apgabalu.

Ar ACVN “Izsáki” apzīmētajā ģeogrāfiskajā apgabalā ietilpst turpmāk minēto pašvaldību teritorijas, kas vīnadārzu reģistrā ierakstītas I un II kategorijā: Ágasegyháza, Ballószög, Fülöpháza, Fülöpszállás, Helvécia, Izsák, Kunszentmiklós, Orgovány, Páhi un Szabadszállás.

2.3. Tradicionāla apzīmējuma lietošana

Apraksts un pamatojums

Grozījums produkta specifikācijas VIII iedaļas 2.2. punktā un vienotā dokumenta 2.9. iedaļas daļās “Papildu nosacījumi” un “Tradicionālais apzīmējums”

Apzīmējuma “aizsargāts cilmes vietas nosaukums” vietā drīkst lietot tradicionālo apzīmējumu “aizsargātas cilmes vietas vīns”.

2.4. Iedaļā “Īpašās vīndarbības metodes” paredzēto vīnkopības noteikumu svītrošana

Apraksts un pamatojums

Atsevišķas negrozītas daļas, kas agrāk bija produkta specifikācijas VIII iedaļā, tika pārceltas uz III iedaļu.

Šis ir tehnisks grozījums; tas novērš sākotnējā apraksta sadrumstalotību un vienā un tajā pašā iedaļā pārgrupē loģiski saistīto informāciju.

Šis grozījums vienoto dokumentu neietekmē.

VIENOTS DOKUMENTS

1. Produkta nosaukums

“Izsáki Arany Sárfehér”

2. Dalībvalsts

Ungārija

3. Ģeogrāfiskās izcelsmes norādes veids

ACVN – aizsargāts cilmes vietas nosaukums

4. Vīnkopības produktu kategorijas

1. Vīns

4. Dzirkstošais vīns

5. Vīna vai vīnu apraksts

Baltvīns

Pēc izskata baltvīnu ietērps ir bālganzaļš vai salmu bāldzeltenā tonī; tiem piemīt neitrāls raksturs, kā arī izsmalcināta augļu (cidoniju un savvaļas bumbieru) un savvaļas ziedu aromātu buķete; vīnu tipisko smaržu veido to ražošanas apgabala augi, izmantotā vīnogu šķirne un ražošanas metode, vīniem ir raksturīgs skābums un mērens spirta saturs. Atkarībā no cukuru satura šie vīni ir sausi vai pussausi.

Vispārīgās analītiskās īpašības Maksimālais kopējais spirta saturs (tilp. %) (*1) Minimālais faktiskais spirta saturs (tilp. %) 9,87 Minimālais kopējais skābums 4,5 g/l (izteikts vīnskābē) Maksimālais gaistošais skābums (miliekvivalentos uz litru) (*1) 18 Maksimālais kopējais sēra dioksīda saturs (miligramos uz litru) 200

Dzirkstošais baltvīns

Pēc izskata dzirkstošo baltvīnu ietērps ir bālganzaļš vai salmu bāldzeltenā spīdīgā tonī, tie ir dzidri un smaržīgi, ar izteiktu skābuma struktūru un šķirnei raksturīgu vieglumu; vīniem piemīt tipiska augļaina garša un aromāts, vienmērīgi izkliedētais oglekļa dioksīds dod vīniem svaigumu; vīnā ilgi saglabājas burbulīši. Atkarībā no cukuru satura šie vīni ir sevišķi sausi vai sausi.

Vispārīgās analītiskās īpašības Maksimālais kopējais spirta saturs (tilp. %) (*2) Minimālais faktiskais spirta saturs (tilp. %) 9,87 Minimālais kopējais skābums 5,0 g/l (izteikts vīnskābē) Maksimālais gaistošais skābums (miliekvivalentos uz litru) (*2) Maksimālais kopējais sēra dioksīda saturs (miligramos uz litru) 235

6. Vīndarības metodes

a) Galvenās vīndarības metodes

Vīndarības prasības

Vīna ražošanā piemērojamie ierobežojumi

VĪNS

— Vīnogu novākšana ar rokām,

— vīnogas pārstrādā tajā pašā dienā, kad tās novāc,

— presēšana veicama vienīgi pa vīnogu partijām,

— misas attīrīšana,

— kontrolēta misas raudzēšana būvētos vai dabiskos pagrabos temperatūrā, kas nepārsniedz 15 °C.

DZIRKSTOŠAIS VĪNS

— Raudzēšana pudelēs vai tvertnēs vismaz trīs mēnešus,

— turpmāka raudzēšana tvertnēs vismaz sešus mēnešus,

— raudzēšana pudelēs vismaz trīs mēnešus.

Visiem vīndarības posmiem, kuri uzskaitīti attiecībā uz DZIRKSTOŠO VĪNU, jānoris secīgi saskaņā ar noteikto kārtību.

Vīnkoku stādījumu veidošana, atstatums un vīnkoku pumpuru skaits

Vīnkoku stādījumu veidošana

Vīnkoku vainagus drīkst veidot kroņveidā, zema vai augsta kordona veidā.

Stādījumu biezība: vismaz 4 000 vīnkoku uz hektāru; atstatums starp vienas rindas vīnkokiem nedrīkst būt mazāks par 0,80 metriem.

Stādot vīnadārzu vai aizstājot neglābjamus vīnkokus, kā pavairošanas materiālu drīkst izmantot tikai apsakņotus spraudeņus.

Tādu tukšu vietu īpatsvars, kur jābūt vīnkokiem, un citu šķirņu vīnkoku (kas pildina vīnadārzu) īpatsvars nedrīkst pārsniegt 10 % no vīnkoku skaita, kas bija to stādīšanas laikā.

Ražas novākšanas datuma noteikšana

a) Izsák vīnkopības biedrības valde ražas novākšanas sākuma datumu nosaka, pamatojoties uz ražas testu, ko no 1. augusta veic katru nedēļu.

b) Produktam, kas iegūts no vīnogām, kuras novāktas pirms vīnkopības biedrības ražas novākšanai noteiktā sākuma datuma, nedrīkst nedz piešķirt ACVN “Izsáki Arany Sárfehér” sertifikātu, nedz to tirgot ar ACVN “Izsáki Arany Sárfehér” marķējumu.

c) Ražas novākšanas sākuma datumu vīnkopības biedrības publicē paziņojuma veidā.

VĪNS

Minimālais dabisko cukuru saturs vīnogās ir 16,0 MM°.

Spirta minimālā potenciālā tilpumkoncentrācija vīnogās ir 9,87 tilp. %.

DZIRKSTOŠAIS VĪNS

Minimālais dabisko cukuru saturs vīnogās ir 14,0 MM°.

Spirta minimālā potenciālā tilpumkoncentrācija vīnogās ir 8,42 tilp. %.

Vīnogas tiek novāktas tikai ar rokām.

b) Maksimālās ražas

Vīns

100 hl no hektāra

Vīns

14 300 kg vīnogu no hektāra

Dzirkstošais vīns

100 hl no hektāra

Dzirkstošais vīns

14 300 kg vīnogu no hektāra

7. Noteiktais ģeogrāfiskais apgabals

Noteiktā apgabala apraksts

Šādu pašvaldību (kas vīnadārzu reģistrā ir ierakstītas I un II kategorijā) teritorija: Ágasegyháza, Ballószög, Fülöpháza, Fülöpszállás, Helvécia, Izsák, Kunszentmiklós, Orgovány, Páhi un Szabadszállás.

8. Galvenā(-as) vīna vīnogu šķirne(-es)

‘Aarany sárfehér’ – ‘Huszár szőlő’

9. Saiknes apraksts

VĪNS

1. Noteiktā apgabala apraksts

a) Dabas un kultūras faktori

Noteiktais apgabals plešas starp divām upēm – Donavu un Tisu. Vides apstākļus nosaka galvenokārt tas, ka ražošanas apgabals atrodas zemienes līdzenumā. Apgabala teritorijas lielākā daļa atrodas zemāk par 120 m virs jūras līmeņa. Reljefs ir līdzens ar augstuma atšķirībām, kas nepārsniedz 10–15 metrus.

Ražošanas apgabala augsnes atšķiras nedaudz – apgabalā galvenokārt ir sastopamas kaļķainas smilts augsnes (ar trūdvielām un vēja erodētām smiltīm), kuru pamatā ir pļavu augsnes un – atsevišķās vietās – kaļķainas lesa zonas. Parasti smilts augsnes ātri sasilst, un to spilgtā krāsa labāk atstaro saules gaismu, kas palīdz vīnogām nogatavoties. Pateicoties tam, ka kvarca saturs augsnēs pārsniedz 75 %, šīs augsnes ir izturīgas pret filoksēru. Toties to barības vielu un minerālvielu saturs ir zemāks.

Ražošanas apgabala klimatiskos apstākļus nosaka kontinentālais klimats, kuram galvenokārt ir raksturīgas karstas vasaras un aukstas ziemas. Klimatiskie apstākļi, reljefa līdzenums un tas, ka apgabals atrodas relatīvi nelielā augstumā virs jūras līmeņa, rada situāciju, ka atsevišķos ražas gados ziemā var būt salnas, kuras var uznākt arī pavasarī un rudenī. Gaisa vidējā temperatūra ir aptuveni 10–11 °C. Saules spīdēšanas ilgums gadā vidēji ir 2 000 stundu. Gada vidējais nokrišņu daudzums ir 450–500 mm, kas lielā mērā atbilst vīnogu vajadzībām, tomēr ikgadējais lietus sadalījums ir nevienmērīgs. Apgabals ir labi apgādāts ar ūdeni, tā gruntsūdeņi atrodas tuvu zemes virsai un tos kompensē ezers Kolon-tó, kas ir galvenais faktors, kas nosaka gruntsūdeņu pieejamību.

b) Cilvēkfaktori

Noteiktā apgabala tipiska vīnogu šķirne ir ‘Arany sárfehér’, kas 1873. gadā selekcijas rezultātā iegūta vietējā vīnadārzā. Šķirnes nosaukums ir vairākkārt mainījies (1873. gadā – ‘Izsáki sárfehér’, 1967. gadā – ‘Izsáki’, 1999. gadā – ‘Arany sárfehér’).

Tika izstrādāta tieši šai šķirnei piemērota stādījumu veidošanas sistēma. Vīnkoku vainagus apgriež īsus (atstājot augļzarus un vainagu veidojot kausveidā), lai noslodze nebūtu liela. Lai stādījumus varētu apgriezt šādā veidā, vīnkokiem ir jābūt labā stāvoklī, kuru nodrošina, regulāri izmantojot organiskos mēslošanas līdzekļus. Vīnkoku apgriešanas metode augsta kordona veidā tiek praktizēta nogāzēs, kas ieskauj līdzenumu; šajās vietās ražošana ir ierobežota, tādēļ tiek piemērota piesardzīga apgriešanas metode, atstājot augļzarus.

2. Vīnu apraksts

Pēc izskata vīnu ietērps ir bālganzaļš vai salmu bāldzeltenā tonī, tiem piemīt īpašs, attiecīgajai vīnogu šķirnei raksturīgs aromāts, kas atgādina cidonijas, savvaļas bumbierus un ārstniecības augus.

Vīniem ir bagātīga un izteikti skāba garša, spirta koncentrācijas ziņā šie vīni ir vidēji stipri un neitrāli.

3. Saiknes apraksts

Ņemot vērā galvenokārt to, ka gruntsūdeņi ir tuvu zemes virsai, kā arī smilts augsnes īpašību dēļ, videi ir būtiska ietekme uz vīniem, ko iegūst no šķirnes ‘Arany sárfehér’ vīnogām. Šis atšķirīgums jo īpaši nozīmē to, ka vīniem, kuriem ir īpašs skābju sastāvs un augsta skābuma pakāpe, ir mērens spirta saturs.

Smilts augsnes īpašību dēļ vīniem ir zemāks minerālvielu saturs.

Ražošanas apgabala vīni tiek raksturoti galvenokārt kā neilgi izturēti vīni.

Tradīcijas, kas saistītas ar šķirni ‘Arany sárfehér’ kā ražošanas apgabala pašu galveno vīnogu šķirni, tika veidotas, pateicoties Izsák iedzīvotāju dedzīgam reģionālismam, entuziasmam un neatlaidībai, kā arī – lielā mērā – izcilam un auglīgam darbam, ko ir veicis László Kostka.

Tehnoloģiju ziņā Izsák vīna ražošanas uzņēmumi nepārtraukti attīstās, un tas dod iespēju izmantot iztvaicēšanas paņēmienus.

Šķirne ir labi piemērota apgabala videi; tās spēja dot bagātīgu un kvalitatīvu ražu nodrošina vietējiem iedzīvotājiem darbu un iztiku.

DZIRKSTOŠAIS VĪNS:

1. Noteiktā apgabala apraksts

a) Dabas un kultūras faktori

Noteiktais apgabals plešas starp divām upēm – Donavu un Tisu. Vides apstākļus nosaka galvenokārt tas, ka ražošanas apgabals atrodas zemienes līdzenumā. Apgabala teritorijas lielākā daļa atrodas zemāk par 120 m virs jūras līmeņa. Reljefs ir līdzens ar augstuma atšķirībām, kas nepārsniedz 10–15 metrus. Ražošanas apgabala augsnes atšķiras nedaudz – tajā galvenokārt ir sastopamas kaļķainas smilts augsnes (ar trūdvielām un vēja erodētām smiltīm), kuru pamatā ir pļavu augsnes un – atsevišķās vietās – kaļķainas lesa zonas. Parasti smilts augsnes ātri sasilst, un to spilgtā krāsa labāk atstaro saules gaismu, kas palīdz vīnogām nogatavoties. Pateicoties tam, ka kvarca saturs augsnēs pārsniedz 75 %, šīs augsnes ir izturīgas pret filoksēru. Toties to barības vielu un minerālvielu saturs ir zemāks.

Ražošanas apgabala klimatiskos apstākļus nosaka kontinentālais klimats, kuram galvenokārt ir raksturīgas karstas vasaras un aukstas ziemas. Klimatiskie apstākļi, reljefa līdzenums un tas, ka apgabals atrodas relatīvi nelielā augstumā virs jūras līmeņa, rada situāciju, ka atsevišķos ražas gados ziemā var būt salnas, kuras var uznākt arī pavasarī un rudenī. Gaisa vidējā temperatūra ir aptuveni 10–11 °C. Saules spīdēšanas ilgums gadā vidēji ir 2 000 stundu. Gada vidējais nokrišņu daudzums ir 450–500 mm, kas lielā mērā atbilst vīnogu vajadzībām, tomēr ikgadējais lietus sadalījums ir nevienmērīgs. Apgabals ir labi apgādāts ar ūdeni, tā gruntsūdeņi atrodas tuvu zemes virsai un tos kompensē ezers Kolon-tó, kas ir galvenais faktors, kas nosaka gruntsūdeņu pieejamību.

b) Cilvēkfaktori

Tā kā vīnam ir īpašs skābju sastāvs, augsta skābuma pakāpe, neitrāls raksturs un mērens spirta saturs, tas ir piemērots dzirkstošā vīna ražošanai. Dzirkstošo vīnu apgabalā ražo kopš 1972. gada. Apgabalā ražotie dzirkstošie vīni saucas “IZSÁKI ARANY SÁRFEHÉR”. Tos pilnībā pagatavo no vīniem, kas iegūti no vienīgās un raksturīgās apgabalā audzētās šķirnes ‘Arany sárfehér’.

2. Vīnu apraksts

Pēc izskata dzirkstošo baltvīnu ietērps ir bālganzaļš vai salmu bāldzeltenā spīdīgā tonī, tie ir dzidri un smaržīgi, ar izteiktu skābuma struktūru un šķirnei raksturīgu vieglumu; vīniem piemīt tipiska augļaina garša un aromāts, vienmērīgi izkliedētais oglekļa dioksīds dod vīniem svaigumu; vīnā ilgi saglabājas burbulīši. Atkarībā no cukuru satura šie vīni var būt sevišķi sausi vai sausi.

3. Saiknes apraksts

Ņemot vērā galvenokārt to, ka gruntsūdeņi ir tuvu zemes virsai, kā arī smilts augsnes īpašību dēļ, augsnei un klimatam ir būtiska ietekme uz dzirkstošajiem vīniem, ko pagatavo no šķirnes ‘Arany sárfehér’ vīnogām.

Pateicoties kaļķainajai augsnei, dzirkstošais vīns iegūst izcilu sastāvu un izteiktu skābuma struktūru.

Gruntsūdeņi, kas uzkrājas smilts augsnē, ļauj iegūt gaisīgu un vieglu dzirkstošo vīnu.

Veģetācijas periodā reģistrētais siltuma daudzums un saules spīdēšanas ilguma radītā pozitīvā ietekme palīdz vīnogām nogatavoties, tādējādi piešķirot dzirkstošajam vīnam augļainu raksturu.

Vīnogu pārstrādes procesā izmanto ātras iztvaicēšanas paņēmienus, kas ne tikai saglabā šķirnei raksturīgo svaigo aromātu, bet arī piešķir vīnam elegantu krāsu.

Smarža, kas autolīzes rezultātā veidojas dzirkstošo vīnu ražošanas gaitā, nav uzkrītoša.

10. Būtiski papildu nosacījumi

Noteikumi par norādēm

Tiesiskais regulējums:

valsts tiesību akti

Papildu nosacījuma veids:

papildu noteikumi attiecībā uz marķēšanu

Nosacījuma apraksts:

Drīkst izmantot tradicionālo apzīmējumu “aizsargātas cilmes vietas vīns”.

Marķējumā nedrīkst norādīt pašvaldības vai mazākas ģeogrāfiskās vienības nosaukumu.

Savukārt kopā ar aizsargāto cilmes vietas nosaukumu “Izsáki Arany Sárfehér” drīkst norādīt ciematu (sādžu) nosaukumus:

— Izsák – Gedeon

— Izsák – Szajor

— Izsák – Kisizsák

— Izsák – Páskom

— Izsák – Osztály

Ciemata nosaukumu drīkst norādīt tikai tad, ja vīns ir pilnībā (100 % apmērā) ražots attiecīgajā ciematā.

Marķējumā jānorāda Izsák vīnkopības biedrības izdotā sertifikācijas zīme.

Saite uz produkta specifikāciju

http://boraszat.kormany.hu/download/6/5b/52000/Izsaki%20Arany%20Sarfeher_v2.pdf

(1) OV L 347, 20.12.2013., 671. lpp.

(*1) Spirta maksimālā kopējā tilpumkoncentrācija atbilst attiecīgajiem spēkā esošajiem tiesību aktiem.

(*2) Spirta maksimālā kopējā tilpumkoncentrācija un maksimālais gaistošais skābums atbilst attiecīgajiem spēkā esošajiem tiesību aktiem.